Les muntanyes i indrets més emblemàtics de la ciutat acolliran l'1 de maig el VIII Gran Fons i el V 12K de Sagunt
13 d’abril 2022

![](/media/qmhhqdkn/c1_mini_m1_presentacionviiigranfonsyv12kcastelldesagunto_img_7410.jpg?width=850&height=566.9886363636364)

Les muntanyes i indrets més emblemàtics del terme municipal de Sagunt seran escenari el pròxim 1 de maig, diumenge, del VIII Gran Fons de Muntanya Ciutat de Sagunt i la V 12K del Castell i Ciutat de Sagunt, dos carreres que discorreran en la seua major part per senderes i pistes dels espais naturals de la ciutat.

L'alcalde de Sagunt, Darío Moreno, i el regidor delegat d'Activitat Física, Salut i Esports, Javier Timón, han acompanyat el president del Club Atletisme Sagunt, Antonio Antonino, i el president de la Comissió del Centenari de l'Atlético Saguntino, José Juan Sánchez, en la presentació d'ambdós proves, a la qual ha assistit també José Narváez, membre de la junta directiva del Club Atletisme Sagunt, que és l'entitat que organitza l'esdeveniment amb la col·laboració de l'Ajuntament de Sagunt, de la Diputació Provincial de València, de la Comissió del Centenari de l'Atlético Saguntino, així com d'empreses patrocinadores.

El primer edil ha donat l'enhorabona a l'organització per haver aconseguit les huit edicions d'este esdeveniment, ja que des del seu punt de vista, **«consolidar una carrera al llarg dels anys, i sobretot que siga una prova referent, té la seua complexitat»**. Moreno ha explicat que la prova, a banda del seu component esportiu, també permet a les persones participants conéixer el patrimoni històric i cultural, els paratges naturals i, per tant, ajuda a continuar posicionant la ciutat.

En un altre sentit, ha subratllat que **«esta carrera és un bon exemple de la cerca de sinergies i anar una mica més enllà i buscar aliats»**, motiu pel qual ha congratulat també la Comissió del Centenari de l'Atlético Saguntino i el Departament d'Activitat Física, Salut i Esports per la seua col·laboració i suport al Club Atletisme Morvedre.

Per la seua banda, Javier Timón ha felicitat també el Club Atletisme Sagunt per la **«magnífica organització»** de la prova, **«que millora any rere any, encara que mantenint la idea original»** i la Comissió del Centenari de l'Atlético Saguntino per haver inclòs la seua col·laboració amb este esdeveniment en el programa d'actes del Centenari de l'entitat. **«Una vegada més es posa de manifest la cordialitat i l'ambient de col·laboració que predomina dins del nostre esport local»**, ha comentat.

**«Esperem que tots els corredors als quals els agrade la carrera ràpida i també gaudir del patrimoni de Sagunt, s'apunten i participen en la carrera»**, ha desitjat el president del Club Atletisme Sagunt, qui també confia **«que li agrade a tots»**.

**«Des de la Comissió del Centenari de l'Atlético Saguntino tractarem que esta competició siga d'allò més digna possible per a la ciutat de Sagunt, una ciutat on allò principal és la unitat i es demostra moltes vegades en l'esport, una unitat tan escassa en molts àmbits»**, ha agregat el president de la Comissió del Centenari de l'Atlético Saguntino, José Juan Sánchez.

L'eixida i la meta d'ambdós competicions estaran situades en el Nou Estadi de Morvedre i el Gran Fons començarà a les 9.00 hores del matí mentre que la 12K ho farà un quart d'hora més tard, a les 9.15 hores. La meta estarà oberta fins a les 12.30 hores i el lliurament de trofeus se celebrarà a les 11.30 hores en la pròpia zona de meta.

El Gran Fons tindrà una distància aproximada de 19 quilòmetres i un desnivell acumulat positiu de 700 metres mentre que la 12K recorrerà enguany un poc més de 10,5 quilòmetres i comptarà amb un desnivell acumulat positiu de 450 metres. Els itineraris transcorreran per enclavaments tan emblemàtics com el Castell, el Teatre Romà, sendes iberes, el paratge natural de la muntanya de Romeu o l'ermita de Sant Cristòfol, entre altres.

El regidor d'Esports, Javier Timón, ha assenyalat en este sentit que es tracta d'**«una prova excepcional pel seu destacat encís paisatgístic i el seu recorregut del patrimoni històric de la ciutat»**.

Les inscripcions estan ja obertes i el termini es tancarà el dimecres 27 d'abril a les 23.59 hores o quan s'aconseguisca la xifra total de 800 persones inscrites sumant les dos proves. Podran formalitzar-se en línia a través de la web [**SportManiacs**](https://sportmaniacs.com/es/services/inscription/gran-fons-ciutat-de-sagunt) i no s'admetran inscripcions fora del termini ni tampoc el dia de la prova. L'edat mínima per a participar serà de 18 anys complits a dia de la carrera i el cost d'inscripció serà de 18,50 euros per al Gran Fons i de 12,50 euros per a la 12K. Totes les persones inscrites seran obsequiades amb una samarreta tècnica i més regals proporcionats per l'organització i els patrocinadors de l'esdeveniment; així mateix, se sortejaran regals durant la jornada.

**«Estic segur que, d'una manera o d'una altra, tothom pot participar i viure esta carrera que esperem que siga una gran festa de l'esport, de l'atletisme i de l'aniversari de l'Atlético Saguntino»**, ha manifestat l'alcalde.

Hi haurà classificacions i trofeus en diferents categories. Pel que fa al Gran Fons, es premiarà les persones que arriben en primer lloc de la taula absoluta, tant masculina com femenina; a les tres primeres persones, tant en masculí com en femení, de les categories Sènior i Veterans A i B; també hi haurà trofeu al primer classificat i a la primera classificada locals i en la de diversitat funcional; així com als tres primers clubs, tenint en compte en este cas l'arribada de les quatre primeres persones de cada equip. En la 12K no hi haurà categoria per clubs i s'afig una divisió Júnior, que tindrà premi a les tres primeres persones masculina i femenina. La resta de la distribució de trofeus és igual a la del Gran Fons.

El lliurament de dorsals i xips tindrà lloc en el col·legi públic Cronista Chabret (plaça Cronista Chabret s/n de Sagunt) el dissabte 30 d'abril des de les 19.00 fins a les 21.00 hores, així com en el Nou Estadi de Morvedre el mateix dia de la prova des de les 7.30 fins a les 8.30 hores. Per a recollir-los serà necessari presentar un document acreditatiu de la identitat del participant.

Addicionalment, la jornada comptarà amb la V edició de la Xiqui Pujada perquè els xiquets i les xiquetes que hi assistisquen gaudisquen també d'este esdeveniment, i que discorrerà, segons la categoria, per dins del camp de futbol i els voltants. En finalitzar les carreres hi haurà beguda i menjar per als i les atletes de totes les categories.

Des de l'organització s'ha posat l'accent principalment, donat el caràcter eco-responsable de l'esdeveniment, que en els avituallaments en muntanya no es proporcionaran envasos ni gots que puguen generar residus a les persones participants. Per això hauran de portar recipients, bidons o motxilles que puguen omplir en els punts d'avituallament. Se sol·licita a aquells i aquelles que porten envasos o residus que, per responsabilitat amb el medi ambient, carreguen amb ells fins a depositar-los en els punts d'avituallament o en la zona de meta, on hi haurà depòsits per a la seua recollida.

![](/media/s15btdag/c2_cartel_viiigranfonsyv12ksagunto.jpg?width=600.7954545454546&height=850)

*   [](http://www.facebook.com/sharer.php?u=https://aytosagunto.es/va/actualitat/presentacio-viii-gran-fons-i-v-12k-de-sagunt-2022-04-13/ "Facebook")
*   [](http://twitter.com/share?url=https://aytosagunto.es/va/actualitat/presentacio-viii-gran-fons-i-v-12k-de-sagunt-2022-04-13/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentacio-viii-gran-fons-i-v-12k-de-sagunt-2022-04-13/ "Linked In")
*   [](mailto:?body=https://aytosagunto.es/va/actualitat/presentacio-viii-gran-fons-i-v-12k-de-sagunt-2022-04-13/)